b'\n_START_ARTICLE_\nD\xc3\xb8dsattest\n_START_PARAGRAPH_\nEn D\xc3\xb8dsattest er et retslig dokument, der er et bevis p\xc3\xa5, at en person er d\xc3\xb8d, og er en foruds\xc3\xa6tning for at liget senere kan begraves. D\xc3\xb8dsattesten kan ogs\xc3\xa5 have betydning i straffesager samt i civile sager i tilknytning til d\xc3\xb8dsfaldet, eksempelvis efter arve- eller forsikringslovgivningen. N\xc3\xa5r en person er afg\xc3\xa5et ved d\xc3\xb8den, skal liget synes af enten den afd\xc3\xb8des egen l\xc3\xa6ge, en hospitalsl\xc3\xa6ge eller ved et retsl\xc3\xa6geligt syn. Den l\xc3\xa6ge, der har foretaget ligsynet skal skrive d\xc3\xb8dsattesten.\n_START_SECTION_\nD\xc3\xb8dsattestens indhold\n_START_PARAGRAPH_\nNu om dage skal d\xc3\xb8dsattesten som udgangspunkt v\xc3\xa6re elektronisk._NEWLINE_Attestens side et, udleveres til begravelsesmyndigheden, s\xc3\xa5dan at begravelsen eller bis\xc3\xa6ttelsen derefter kan finde sted. P\xc3\xa5 denne side oplyses den afd\xc3\xb8des navn, adresse, d\xc3\xb8dssted, dato for d\xc3\xb8dsstedet med videre. Endvidere oplyser l\xc3\xa6gen om hvilke d\xc3\xb8dstegn der var tilstede ved ligsynet. Ved et retsl\xc3\xa6geligt ligsyn skal d\xc3\xb8dsattesten underskrives af s\xc3\xa5vel politiet som af l\xc3\xa6gen._NEWLINE_Attestens side to, bruges til statistiske form\xc3\xa5l, og oplyser d\xc3\xb8ds\xc3\xa5rsagen samt afd\xc3\xb8des sygdomme i \xc3\xb8vrigt og d\xc3\xb8dsm\xc3\xa5den.\n_START_SECTION_\nTavshedspligten\n_START_PARAGRAPH_\nSundhedspersonalets tavshedspligt g\xc3\xa6lder fortsat efter en persons d\xc3\xb8d. En sundhedsperson kan dog som udgangspunkt oplyse den afd\xc3\xb8des n\xc3\xa6rmeste p\xc3\xa5r\xc3\xb8rende om afd\xc3\xb8des sygdomsforl\xc3\xb8b, d\xc3\xb8ds\xc3\xa5rsag og d\xc3\xb8dsm\xc3\xa5de, s\xc3\xa5fremt dette ikke kan antages at stride imod afd\xc3\xb8des \xc3\xb8nsker eller andre private interesser._NEWLINE_Hvis journalen derimod indeholder oplysninger om afd\xc3\xb8de eller forholdet mellem afd\xc3\xb8de og p\xc3\xa5r\xc3\xb8rende, der indikerer at afd\xc3\xb8de ikke ville have de p\xc3\xa5r\xc3\xb8rende underrettet, kan disse ikke videregives til de n\xc3\xa6rmeste p\xc3\xa5r\xc3\xb8rende.'